'Union Bank' ya ce shine mamallakin N1bn da EFCC ta cafke a filin jirgin sama na Enugu ▷ Legit.ng
'Union Bank' ya ce shine mamallakin N1bn da EFCC ta cafke a filin jirgin sama na Enugu
7 months ago 1422 views by Sani Hamza Funtua
- 'Union Bank' ya ce shine mamallakin N1bn da EFCC ta cafke a filin jirgin sama na Enugu
- A ranar Juma'a, EFCC ta sanar da cewa ta samu nasarar cafke wasu mutane guda biyu, a tashar filin jirgin sama na Akanu Ibiam da ke Enugu, dauke da tsabar kudi har $2.8m
- Sai dai Union Bank ya ce wannan ba laifi bane, da cewa hakan bai sabawa tsarin masana'antar bankuna ba, haka zalika 'yan kwangilar na da lasisi daga CBN
Daya daga cikin tsofaffin bankuna a kasar Afrika, 'Union Bank, a ranar Juma'a, ya bayyana cewa shine mamallakin wasu makudan kudade da hukumar EFCC ta ce ta cafke a filin tashi da sauka na kasa da kasa da ke Enugu.
Hukumar yaki da cin hanci da rasawa EFCC, a ranar Juma'a ta sanar da cewa ta samu nasarar cafke wasu mutane guda biyu, a tashar filin jirgin sama na Akanu Ibiam da ke Enugu, dauke da tsabar kudi har $2.8m (sama da biliyan daya, akan N360 kowacce dala).
Hukumar ta ce wadanda ake zargin sun bayyana cewa sun dauko kudaden ne daga dakin ajiya na 'Union Bank', a cikin babban kwagirin ajiye kudi, akan tsarin safarar kudi ta kwangila.
KARANTA WANNAN: Ministan tsaro ya amayar da ta cikinsa kan kashe kashen rayuka a Zamfara da Kaduna
Hukumar da ke yaki da cin hanci da rashawar, ta ce bincikenta na kna karkarewa akan cewar wannan safarar kudi ce ba bisa ka'ida ba.
Sai dai 'Union Bank' ya karyata wannan a matsayin laifi, yana mai cewa hakan bai sabawa tsarin masana'antar bankuna ba, haka zalika 'yan kwangilar na da lasisi daga babban bankin Nigeria (CBN).
A martanin da Union Bank ya yiwa hukumar EFCC a shafinsa na Twitter a daren ranar Juma'a, ya kalubalanci hukumar na sanar da wannan lamari ga jama'a cikin gaggauwa, ba tare da bari sai ta kammala gudanar da bincike ba.